Към кого да адресираме сигнала си?
Съществуват различни ситуации с животни, в които е наложително да бъде подаден сигнал към отговорната за съответния случай институция. Сигналите е добре да се подават писмено и да се входират, като се вземе входящ номер, за да се следи движението на преписката. Ако се изпраща по електронен път, в съответния мейл искаме да ни изпратят като отговор входящия номер.


Тук ще поясним накратко, кой за какво отговаря.


Към **полиция и прокуратура** следва да се отправят сигнали за престъпления срещу животни по Наказателния кодекс. Престъпления са:  

– организиране и провеждане на боеве с животни;  

– причиняване на тежки и трайни увреждания на животни;  

– убийства на животни или подстрекаване към такива.


Сигнали за престъпления към животни се подават на тел. 112 или писмено – към съответната районна прокуратура. Адресите на районните прокуратури са достъпни тук: <https://prb.bg/>


**[Българска агенция по безопасност на храните (БАБХ)](http://www.babh.government.bg/)** е контролен орган по цялостното прилагане на [Закона за защита на животните](/?page_id=2129) и [Закона за ветеринаромедицинската дейност](/?page_id=2138). Към тях може да подавате сигнали за нехуманно или жестоко отношение към животни (ако деянието не е престъпление), както и за обекти за нерегламентирани дейности с животни. Те следва също да контролират изпълнението на задълженията на кметовете на общини.


**Кметовете на общини** отговарят за:  

– контрола върху изоставяне на животни на територията на общината;  

– идентификация и регистрация на кучета;  

– спазване изискванията за защита на животните в приютите на територията на съответната община;  

– безстопанствените кучета на територията на съответното населено място.


Контролът по изпълнение на мерките за **защита на дивите животни** се осъществява от **министъра на околната среда и водите и министъра на земеделието, храните и горите чрез [Изпълнителната агенция по горите](http://www.iag.bg/)**. 


**Зоопарковете** са под контрола на **[Министерство на околната среда и водите (МОСВ)](https://www.moew.government.bg/)**, когато става дума за условия на отглеждане на животните и наличие на лицензи. ***Но когато има нехуманно отношение към животно в зоопарк, препоръчваме изпращане на сигнал и до БАБХ.***


